Pa van Dana se Anette neem ook eie lewe | Netwerk24
Pa van Dana se Anette neem ook eie lewe
Deur Andrea Küsel 03 Desember 2017 11:52
Jan Schoeman (77), pa van Anette Roberts, het Donderdag sy eie lewe geneem.
Roberts was verloof aan die skrywer, Dana Snyman. Sy het ook haarself op 4 Oktober vanjaar om die lewe gebring.
Volgens Schoeman se seun, Wicus, het sy pa homself in sy motor vergas in Marlothpark, Mpumalanga, waar hy en sy vrou, Debbie, gewoon het.
Roberts is in Oktober by haar huis dood in 'n vriend se motor gevind. Sy het haarself ook vergas in haar motorhuis in Lillyvale, Bloemfontein. Dit was op Dana se 55ste verjaardag.
"Alles is te veel. Ek is jammer. Liefde Anette," het Roberts glo in 'n briefie geskryf wat sy agtergelaat het.
Die skrywer Dana Snyman en wyle Anette Roberts.
Roberts (51) was die ma van drie kinders.
Haar pa, 'n afgetrede skoolhoof, het saam met Debbie 'n tuisnywerheid, Die Boskombuis, in Marlothpark bedryf. Hy word oorleef deur sy vrou, asook sy twee seuns, Wicus en Jan.
Die begrafnis word Donderdag om 11:00 uit die NG gemeente Komatipoort gehou.
Snyman kon nie vir kommentaar oor Schoeman se dood bereik word nie.
Snyman en Roberts sou op 9 Desember getrou het.
Nou sal hy op 9 Desember 'n konsert by die Kontrei Keffie op Jacobsbaai in die Wes-Kaap hou ter nagedagtenis aan Annette.
"Dit is die dag waarop ek en Anette sou getrou het. Iets goeds moet uit al die verdriet kom . . . en dit is die begin van 'n projek wat ek iewers in die nuwe jaar wil aanpak. Om mense veral van bipolêre depressie bewus te maak. Ook om almal wat iemand deur selfdood verloor het te probeer help en om hulle by te staan," het Dana vroeër op sy Facebook-blad oor die konsert geskryf.